b'\n_START_ARTICLE_\nT\xc3\xa4pl\xc3\xa4sirppisiipi\n_START_SECTION_\nKoko ja ulkon\xc3\xa4k\xc3\xb6\n_START_PARAGRAPH_\nLaji on hyvin helposti tunnistettava, keskikokoinen ja hentorakenteinen perhonen, jota olemuksen perusteella voi luulla mittariperhoseksi._NEWLINE_Alkukes\xc3\xa4ll\xc3\xa4 lent\xc3\xa4v\xc3\xa4n ensimm\xc3\xa4isen sukupolven siipien pohjav\xc3\xa4ri on vaalean kellert\xc3\xa4v\xc3\xa4. Loppukes\xc3\xa4ll\xc3\xa4 lent\xc3\xa4v\xc3\xa4n toisen sukupolven yksil\xc3\xb6t ovat pohjav\xc3\xa4rilt\xc3\xa4\xc3\xa4n usein ensimm\xc3\xa4ist\xc3\xa4 sukupolvea tummempia, jolloin niit\xc3\xa4 voi erehty\xc3\xa4 pit\xc3\xa4m\xc3\xa4\xc3\xa4n ruskosirppisiipin\xc3\xa4 (Drepana curvatula). Etusiivet ovat leve\xc3\xa4t ja muodoltaan tunnusomaiset, sill\xc3\xa4 siiven k\xc3\xa4rki kaartuu sirppim\xc3\xa4isesti ulosp\xc3\xa4in. Poikkiviirut ovat mustanharmaat ja aaltoilevat. Siiven takareunasta aivan siiven k\xc3\xa4rkeen ulottuu kuitenkin leve\xc3\xa4hk\xc3\xb6, l\xc3\xa4hes suora ja v\xc3\xa4rilt\xc3\xa4\xc3\xa4n punertavan ruskea juova. Lis\xc3\xa4ksi etusiivess\xc3\xa4 on laaja, mustanharmaa keskit\xc3\xa4pl\xc3\xa4 ja sen vieress\xc3\xa4 huomattavasti pienempi t\xc3\xa4pl\xc3\xa4. Takasiivet ovat etusiipi\xc3\xa4 vaaleammat ja poikkiviirut erottuvat niiss\xc3\xa4 heikosti. Siipiv\xc3\xa4li on 30\xe2\x80\x9339 mm.\n_START_SECTION_\nLevinneisyys ja lentoaika\n_START_PARAGRAPH_\nT\xc3\xa4pl\xc3\xa4sirppisiipi on levinnyt laajalle, ja sit\xc3\xa4 tavataan L\xc3\xa4nsi-Euroopasta It\xc3\xa4-Siperiaan ulottuvalla alueella. Suomessa laji on eritt\xc3\xa4in yleinen Etel\xc3\xa4- ja Keski-Suomessa, mutta harvinaistuu pohjoista kohti ja puuttuu kokonaan Pohjois-Lapista. Perhoset lent\xc3\xa4v\xc3\xa4t kahtena, osittain p\xc3\xa4\xc3\xa4llekk\xc3\xa4isen\xc3\xa4 sukupolvena toukokuun lopulta syyskuun alkuun. Toinen sukupolvi on ensimm\xc3\xa4ist\xc3\xa4 v\xc3\xa4h\xc3\xa4lukuisempi.\n_START_SECTION_\nElinymp\xc3\xa4rist\xc3\xb6 ja elintavat\n_START_PARAGRAPH_\nT\xc3\xa4pl\xc3\xa4sirppisiipi viihtyy kosteissa lehti- ja sekametsiss\xc3\xa4, puistoissa ja puutarhoissa. Perhoset lent\xc3\xa4v\xc3\xa4t p\xc3\xa4\xc3\xa4asiassa \xc3\xb6isin ja tulevat valolle, mutta l\xc3\xa4htev\xc3\xa4t h\xc3\xa4irittyin\xc3\xa4 helposti lentoon p\xc3\xa4iv\xc3\xa4ll\xc3\xa4kin. Pohjoisempana laji lent\xc3\xa4\xc3\xa4 my\xc3\xb6s pilvisin\xc3\xa4 p\xc3\xa4ivin\xc3\xa4. Aikuisten perhosten imuk\xc3\xa4rs\xc3\xa4 on surkastunut eik\xc3\xa4 se nauti ravintoa. Kasvatuskokeiden perusteella aikuisen perhosen elinaika on vain nelj\xc3\xa4 vuorokautta. Kotelo talvehtii._NEWLINE_T\xc3\xa4pl\xc3\xa4sirppisiipi risteytyy vaivatta l\xc3\xa4heist\xc3\xa4 sukua olevan ruskosirppisiiven kanssa, mutta j\xc3\xa4lkel\xc3\xa4iset ovat ilmeisesti lis\xc3\xa4\xc3\xa4ntymiskyvytt\xc3\xb6mi\xc3\xa4.\n_START_SECTION_\nRavintokasvi\n_START_PARAGRAPH_\nToukat el\xc3\xa4v\xc3\xa4t koivuilla (Betula) sek\xc3\xa4 lepill\xc3\xa4 (Alnus).'